和常父望湖亭
作者：孔平仲
朝代：宋

paragraphs: 深灣謂無風，試向江頭望。
混混過新潮，峨峨起層浪。
前驤復後踴，極力不相讓。
踣落皆有聲，擺觸頗用壯。
游龍出鬐鬛，怒馬軒頸項。
紛綸白雪外，疊去不知向。
勢將銀漢接，高與海門抗。
吳城挂水墨，越估增怊悵。
我欲絕橫流，忠信固可仗。
丈夫七尺軀，魚腹豈易葬。
緬懷馮河戒，艤棹未敢忘。
夜夢大樽浮，東行視溟漲。
入宮謁陽侯，舉袂揖伍相。
問其孰呼吸，乃使此倔强。
謝云天所爲，茲語吾恐妄。
却欲詰蒼蒼，無梯不能上。